Дапщэщи дыпоплъэ
Ди лъэпкъыбзэмкIэ республикэм къыщыдэкI «Адыгэ псалъэ» газет закъуэр ди унагъуэм щIэсхэм фIыуэ долъагъу, ди щIэщыгъуэу сыт щыгъуи доджэ икIи абы и къыдэкIыгъуэхэм дыпоплъэ. Куэдым ди чэнджэщэгъуфI, ди ныбжьэгъуфI газетым идогъуатэ ди щIыналъэм, къэралым, хамэ щIыпIэ-хэм къыщыхъу-къыщыщIэхэм ятеухуа хъыбархэр.
Налшык пэгъунэгъу ди жылэм адыгэхэм нэмыщI, куэду дэсщ нэгъуэщI лъэпкъхэм ящыщ цIыхухэри. Псори дызэгурыIуэу, пщIэ зэхуэтщIу дызэдопсэу, щIэблэр фIым зэрыхуэдгъэсэным дыхущIэкъуу. ЩытыкIэ гугъум иту зыхужаIэ ди анэдэлъхубзэм пщIэ щиIэщ ди къуажэм. Ар зи фIыгъэхэм ящыщу къызолъытэ «Адыгэ псалъэ» газетыр. Ар, дауи, я лэжьыгъэм къыщагъэсэбэп курыт школым адыгэбзэр щезыгъэджхэм, газетым къытехуэ тхыгъэхэу лъэпкъ, хэкупсэ гъэсэныгъэм, адыгэм и тхыдэм, хабзэ-нэмысым ехьэлIахэм ныбжьыщIэхэр щыгъуазэ ящIу. Абыхэм ди щIэблэм я дуней еплъыкIэр яузэщI, гупсысэр нэхъ куу ящI.
ЯфIэгъэщIэгъуэну «Адыгэ псалъэм» йоджэ къуажэм дэс нэхъыжьыфIхэри ныбжьыщIэхэри, хьэлэмэт куэди ирагъуатэ.
СызэригугъэмкIэ, «Адыгэ псалъэр» яIэрыхьэн хуейщ дэтхэнэ адыгэ унагъуэми. Лъэпкъым ифI зезыхуэ, и зыужьыныгъэм хуэлажьэ а газетым апхуэдэ пщIэ къелэжь.
ХЬЭЩЫКЪУЕЙ Нинэ.
Щхьэлыкъуэ къуажэ
